
REFERAT 

pentru aprobarea Studiului de oportunitate privind delegarea gestiunii serviciului ”Întreţinere a serviciului de iluminat public şi iluminat festiv de sărbători din Timişoara” 

Regia Autonomă de Transport Timişoara a înaintat Primăriei Municipiului Timişoara adresa nr. 8808 din 03.05.2017 înregistrată la Primăria Municipiului Timişoara cu nr. RE2017-000846/08.05.2017 prin care comunică că dorește preluarea serviciului de iluminat public din municipiul Timișoara în conformitate cu prevederile din Legea nr.51 din 2006 cu modificările și completările ulterioare. Intenția RAT Timișoara de preluare a serviciului de iluminat public s-a stabilit de către Consiliul de Administrație al RAT Timișoara prin Hotărârea nr.74 din 30.03.2017. 
Colectivul de Coordonare şi Supervizare numit prin Dispoziţia Primarului nr.1176/10.10.2016 s-a convocat în data de 10.05.2017 şi a întocmit procesul verbal SC2017-11574/10.05.2017 în care a propus următoarele:

   - se va întocmi un studiu de oportunitate privind delegarea gestiunii  serviciului ”Întreţinere a serviciului de iluminat public şi iluminat festiv de sărbători din Timişoara” către RAT Timișoara prin modalitatea de gestiune directă; 

  - se va propune Consiliului Local spre aprobare Studiul de oportunitate privind delegarea serviciului ”Întreţinere a serviciului de iluminat public şi iluminat festiv de sărbători din Timişoara” şi revocarea HCL nr.420/16.10.2015 prin care s-a aprobat studiul de fundamentare a deciziei de concesionare a serviciului de iluminat public.

    - 
lucrările de modernizare şi extindere a sistemului de iluminat public se vor executa din fonduri europene sau din fondurile bugetului local în funcţie de priorităţi.  

 
Organizarea şi reglementarea serviciilor de administrare a domeniului public şi privat, în baza prevederilor Legii nr.215/2001 a administraţiei publice locale şi ale Legii. 51/2006 a serviciilor de utilități publice, constituie dreptul exclusiv al autorităţilor administraţiei publice locale.


Potrivit art.22 alin.(2) din Legea nr.51/2006, gestiunea serviciilor de utilităţi publice, se organizează şi se realizează în următoarele modalităţi:

A. gestiune directă;

B. gestiune delegată.

Alegerea formei de gestiune se face prin hotărâre a Consiliului Local, iar potrivit prev. art.22 alin.(4) din Legea nr.51/2006, desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează pe baza unui regulament al serviciului şi a unui caiet de sarcini, elaborate şi aprobate de autorităţile administraţiei publice locale, în conformitate cu regulamentul-cadru şi cu caietul de sarcini-cadru ale serviciului.

A. Gestiunea directă este modalitatea de gestiune în care autorităţile deliberative şi executive, în numele unităţilor administrativ-teritoriale pe care le reprezintă, îşi asumă şi exercită nemijlocit toate competenţele şi responsabilităţile ce le revin potrivit legii cu privire la furnizarea/prestarea serviciilor de utilităţi publice, respectiv la administrarea, funcţionarea şi exploatarea sistemelor de utilităţi publice aferente acestora. 

Gestiunea directă se realizează prin intermediul unor operatori de drept public sau privat,  care pot fi :

a) servicii publice de interes local sau judeţean, specializate, cu personalitate juridică, înfiinţate sau organizate în subordinea consiliilor locale sau consiliilor judeţene, după caz, prin hotărâri ale autorităţilor deliberative ale unităţilor administrativ-teritoriale respective;

b) societăţi reglementate de Legea nr. 31/1990, republicată, cu modificările şi completările ulterioare, cu capital social integral al unităţilor administrativ-teritoriale, înfiinţate de autorităţile deliberative ale unităţilor administrativ-teritoriale respective.

Totodată, potrivit art. 28, alin. (2^1) din Legea nr. 51/2006, autorităţile deliberative ale unităţilor administrativ-teritoriale, pot încredinţa unui operator de drept privat  gestiunea serviciilor de utilităţi publice sau a uneia ori mai multor activităţi din sfera acestor servicii prin atribuirea directă a contractului de delegare a gestiunii, cu respectarea următoarelor condiţii cumulative ce trebuie îndeplinite atât la data atribuirii contractului de delegare a gestiunii, cât şi pe toată durata acestui contract:

    a) unităţile administrativ-teritoriale membre ale unei asociaţii de dezvoltare intercomunitară cu obiect de activitate serviciile de utilităţi publice, în calitate de acţionari/asociaţi ai operatorului regional, prin intermediul asociaţiei, sau, după caz, unitatea administrativ-teritorială, în calitate de acţionar/asociat unic al operatorului, prin intermediul adunării generale a acţionarilor şi al consiliului de administraţie, exercită un control direct şi o influenţă dominantă asupra deciziilor strategice şi/sau semnificative ale operatorului regional/operatorului în legătură cu serviciul furnizat/prestat, similar celui pe care îl exercită asupra structurilor proprii în cazul gestiunii directe;

  b) operatorul regional, respectiv operatorul, după caz, desfăşoară exclusiv activităţi din sfera furnizării/prestării serviciilor de utilităţi publice destinate satisfacerii nevoilor de interes public general ale utilizatorilor de pe raza de competenţă a unităţilor administrativ-teritoriale membre ale asociaţiei, respectiv a unităţii administrativ-teritoriale care i-a încredinţat gestiunea serviciului;

   c) capitalul social al operatorului regional, respectiv al operatorului este deţinut în totalitate de unităţile administrativ-teritoriale membre ale asociaţiei, respectiv de unitatea administrativ-teritorială; participarea capitalului privat la capitalul social al operatorului regional/operatorului este exclusă.
B. Gestiunea delegată este modalitatea de gestiune în care autorităţile deliberative ale unităţilor administrativ-teritoriale atribuie unuia sau mai multor operatori toate ori numai o parte din competenţele şi responsabilităţile proprii privind furnizarea/prestarea serviciilor de utilităţi publice. Gestiunea delegată a serviciilor de utilităţi publice implică punerea la dispoziţia operatorilor a sistemelor de utilităţi publice aferente serviciilor delegate, precum şi dreptul şi obligaţia acestora de a administra şi de a exploata aceste sisteme.
Astfel având în vedere cererea formulată de către RAT TIMIŞOARA, precum şi prevederile legale care permit autorităţilor administraţiei publice locale să delege prestarea unui serviciu sau a unei activităţi din sfera serviciilor de utilităţi publice;

Pentru prestarea unui serviciu în domeniul  utilităţilor publice, conform art. 33 alin. (1) din Legea nr. 51/2006 republicată şi actualizată,  este obligatoriu ca operatorul care prestează un astfel de serviciu să deţină licenţă.  

”Nesolicitarea de către operatori a acordării licenţei, în termen de 90 de zile de la data aprobării hotărârii de dare în administrare sau, după caz, de la data semnării contractului de delegare a gestiunii, constituie contravenţie în domeniul serviciilor de utilităţi publice şi se sancţionează cu amendă de la 30.000 lei la 50.000 lei.”, potrivit art.47 alin. (4) litera c^1) din Legea nr. 51/2006, republicată şi actualizată

Concluzia celor mai sus expuse, este aceea că pentru încredinţarea potrivit acestor reglementări, operatorul (căruia urmează a-i fi încredinţată gestiunea directă/delegată, prin modalitatea supusă aprobării Consiliului Local), are obligaţia ca în termenul prevăzut de lege, să întreprindă toate măsurile în vederea obţinerii licenţei.

Delegarea gestiunii serviciilor de utilităţi publice, respectiv operarea, administrarea şi exploatarea sistemelor de utilităţi publice aferente, se poate face pentru toate sau numai pentru o parte dintre activităţile componente ale serviciilor, pe baza unui studiu de oportunitate conform art. 22 alin. (1) și alin. (2) din Legea nr. 51/2006 privind serviciile comunitare de utilităţi publice, republicată şi actualizată.

Studiul de oportunitate, în vederea încheierii contractului de delegare a gestiunii, va cuprinde, în principal, următoarele elemente (art. 5 din Regulamentul - cadru de delegare a gestiunii serviciilor publice de  administrare a domeniului public şi privat de interes local, aprobat prin HG nr. 955/2004):

    a) descrierea activităţii pentru care se face delegarea de gestiune;

    b) motivele de ordin economic, financiar, social şi de mediu, care justifică realizarea serviciului;

    c) investiţiile necesare pentru modernizare sau extindere;

    d) procedura de delegare a gestiunii serviciilor de administrare a domeniului public şi privat;

    e) durata estimată a contractului;

    f) termenele previzibile pentru realizarea procedurii de încheiere a contractului.

Prin studiul de oportunitate se propune ca modalitate de gestiune, gestiunea directă prin atribuire directă conform dispoziţiilor art. 28, alin. (2), litera b) şi art. 28, alin. (2^1) din Legea nr. 51/2006 republicată şi actualizată în favoarea operatorului RAT Timișoara.
Drept urmare s-a inștiințat RAT Timișoara prin adresa RE2017-00846/15.05.2017, conform cu  prevederile Legii nr.51/2006 republicată și actualizată, să facă demersurile necesare în vederea transformării din regie autonomă în societate comercială și obținerii licenței de operare pentru serviciul de iluminat public.

La data întocmirii studiului, RAT Timisoara, deţine instalatii tehnice, maşini si utilaje, destinate executării lucrărilor. 

Realizarea serviciului/ lucrărilor în regim de gestiune directă prezintă următoarele avantaje şi beneficii:

Economice:

· Modalitatea de delegare de gestiune pe o durată mai lungă permite realizarea de investiţii de către operator care pot conduce la creşterea productivităţii muncii şi scăderea preţurilor;
· Posibilitatea renegocierii preţurilor activităţii în funcţie de fluctuaţia preţurilor aflate pe piaţă;

· Posibilitatea diminuării plăţilor către operator în cazul nerealizării unor lucrări la termenele stabilite în contract sau neîntreţinerea corespunzătoare în perioada următoare, astfel încât aceste sume nu mai pot fi recuperate de operator în perioada următoare, fiind diminuări de venituri totale încasate, ceea ce obligă operatorul la o respectare foarte riguroasă a contractului;

· Eficientizarea utilizării fondurilor publice;

Juridice:

· Instituţia noastră deţine controlul, intervenţia directă şi imediată asupra acestui domeniu de activitate;

· Consiliul Local Timişoara, prin Consiliul de Administraţie al RAT Timișoara deţine controlul asupra activităţilor regiei;

· Orice incident care se petrece în sistemul de iluminat public și iluminat festiv ce face obiectul delegării de gestiune şi care are ca efect implicaţii materiale, penale, este responsabilitatea operatorului economic, Consiliul Local al Municipiului Timişoara transferând total această obligaţie. Se vor evita eventualele conflicte (potenţiale cereri de chemare în judecată, contestaţii, etc.) care pot interveni cu operatorii privaţi.
Tehnice:

· Se va asigura o activitate continuă (24h/24h) pentru intervenţii privind menținerea în stare de funcţionare a sistemului de iluminat public;

· Se evită perioadele lungi de timp necesare lansării procedurilor de licitaţii, rezolvării eventualelor contestaţii, timp care poate fi folosit de operator, acesta putând demara şi chiar accelera lucrările din momentul în care a preluat gestiunea şi care poate intervenii urgent în vederea mentinerii în stare de funcţionare a sistemului de iluminat public;

· Prin contractele de mandat, Consiliul de Administraţie impune criterii de performanţă atât membrilor C.A., cât şi conducerii executive, contractele de mandat fiind încheiate între Consiliul Local al Municipiului Timişoara şi membrii Consiliului de Administraţie;

· Consiliul Local al Municipiului Timişoara poate impune adoptarea unor soluţii şi tehnologii performante care pot contribui la creşterea eficienţei şi calităţii lucrărilor de reparaţii şi întreţinere sistemului de iluminat public și ilumminat festiv de sărbători.
Pe lângă baza materială menţionată, operatorul deţine personal calificat atestat. Astfel, RAT TIMIŞOARA în cadrul Compartimentului Rețele Electrice are un număr de 33 angajaţi, din care 2 ingineri, 25 electricieni și 6 lăcătuși, având codul CAEN 4321 (Lucrări instalații electrice).
În vederea finalizării delegării gestiunii  după aprobarea modalităţii de gestiune  a serviciului ”Întreţinere a serviciului de iluminat public și iluminat festiv din Timişoara” precum şi a Studiului de oportunitate privind delegarea gestiunii serviciului ”Întreţinere a serviciului de iluminat public și iluminat festiv de sărbători din Timişoara” vor fi necesare următoarele:
· Atribuirea directă a contractului de delegare a gestiunii doar după transformarea regiei în societate comercială
· Obţinerea licenței de operare și avizului Consiliului Concurenţei;
· Elaborarea Caietului de sarcini şi aprobarea acestuia de către Consiliul Local al Municipiului Timişoara;

· Aprobarea de către Consiliul Local al Municipiului Timişoara a preţurilor/tarifelor  pentru serviciile prestate;

· Stabilirea bunurilor mobile şi imobile, proprietate publică sau privată a Primăriei Municipiului Timişoara, care vor fi date în administrarea şi exploatarea operatorului;

· Elaborarea contractului de delegare gestiune și aprobarea de către Consiliul Local al Municipiului Timişoara.
Conform prevederilor Legii nr.215/2001 a administraţiei publice locale şi ale Legii nr.51/2006, organizarea şi reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale.

În exercitarea acestui drept, Consiliul Local are posibilitatea de a alege  şi de a hotărî modalitatea pentru gestiunea serviciilor de utilităţi pubice astfel încât să asigure funcţionarea corespunzătoare a serviciilor de utilități publice ale unităţii administrativ-teritoriale.

Ţinând cont de cele mai sus prezentate propunem spre aprobarea Consiliului Local Studiul de oportunitate privind delegarea gestiunii serviciului ”Întreţinere a serviciului de iluminat public şi iluminat festiv de sărbători  din Timişoara”.

